ET Euroopa Liidu Teataja L 111/9

KOMISJONI OTSUS,

19. aprill 2006,

millega asutatakse ekspertrühm, kes annab komisjonile poliitikaalaseid nõuandeid vägivaldse radikaliseerumise vastu võitlemiseks

(2006/299/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

ning arvestades järgmist:

(1) Euroopa Liidu lepingu artiklis 2 nõutakse, et liit säilitab ja arendab liitu vabadusel, turvalisusel ja õigusel rajaneva alana.

(2) Liit tagab kodanikele kõrgetasemelise kaitse vabadusel, turvalisusel ja õigusel rajaneval alal. See eesmärk saavutatakse terrorismi, sealhulgas liiduvälise terroriohu, ja vägivaldsele radikaliseerumisele kaasa aitavate tegurite vastu võitlemisega.

(3) Komisjon on oma teatises “Terrorirünnakute ärahoidmine, nendeks valmisolek ja neile reageerimine” (1) väitnud, et vägivaldsele radikaliseerumisele vastu seismine meie ühiskonnas ja terroristide värbamist soodustavate tingimuste lõhkumine peavad olema terrorismi vältimise strateegia põhiprioriteetideks.

(4) Komisjon on oma teatises “Terroristide värbamine: vägivaldsele radikaliseerumisele kaasaaitavate teguritega võitlemine” (2) tunnistanud vajadust kasutada asjatundjate teadmisi, et seda valdkonda edasi arendada.

(5) Ekspertrühm koosneb erinevate erialade asjatundjatest, kel on vägivaldse radikaliseerumise või sellega otseselt seotud valdkondade analüüsi ja uurimise kogemus.

(6) Seetõttu tuleb luua vägivaldse radikaliseerumise ekspertrühm ning määrata selle pädevus ja üksikasjalik struktuur,

ON TEINUD JÄRGMISE OTSUSE:

Artikkel 1

1. Komisjon moodustab poliitikaalast nõu andva vägivaldse radikaliseerumise ekspertrühma (edaspidi “rühm”).

2. Rühm koosneb asjatundjatest, kes on pädevad tegelema vägivaldse radikaliseerumise ja terroriga seotud küsimustega.

Artikkel 2

Ülesanne

Komisjon võib rühmaga konsulteerida kõigis vägivaldse radikaliseerumise ja terrorismiga seotud küsimustes.

Rühma ülesanded on järgmised:

— koondada oma liikmete teadmised, et anda komisjonile poliitikaalast nõu. Sellist nõu võib rühm anda nii omal algatusel kui ka komisjoni eritaotluse korral;

— aidata komisjonil kindlaks teha vägivaldse radikaliseerumise ja terrorismiga seotud uued vajalikud teadusuuringute valdkonnad;

— vahetada teadmisi samas valdkonnas tegutsevate ELi võrkude, instituutide ja teiste asutuste, liikmesriikide, kolmandate riikide ja rahvusvaheliste organisatsioonidega;

— juuniks 2006 ette valmistada koondaruanne teadusuuringute olukorra kohta vägivaldse radikaliseerumise valdkonnas.

Rühma esimees võib pakkuda komisjonile võimalust konsulteerida rühmaga teatud kindlas küsimuses.

Artikkel 3

Koosseis ja liikmete nimetamine

1. Rühma liikmed nimetab Euroopa Komisjoni õigus-, vabadus- ja turvalisusküsimuste peadirektoraadi peadirektor asjatundjate hulgast, kes on pädevad vägivaldse radikaliseerumise ja terrorismi valdkonnas. Selline pädevus peab hõlmama akadeemilise uurimistöö ja avaldatud tööde kogemust.

2. Töörühm koosneb maksimaalselt 20 liikmest.

3. Kohaldatakse järgmisi sätteid:

— liikmed nimetatakse ametisse isikuliselt ja nad nõustavad komisjoni välistest juhistest sõltumatult;

— rühma liikmetele antakse aastane volitus, mida komisjon võib pikendada. Rühma liikmed jäävad ametisse kuni tagasiastumiseni, asendamiseni või kuni volituse lõppemiseni;

— liikmed, kes ei suuda rühma töös enam tõhusalt osaleda, kes lahkuvad ametist või kes ei täida Euroopa Ühenduse asutamislepingu artikli 287 või käesoleva lõike esimeses või teises taandes nimetatud tingimusi, võib ülejäänud volituse ajaks asendada;

— liikmed kirjutavad igal aastal alla kohustusele tegutseda lähtuvalt avalikest huvidest ning avaldusele erapooletust kahjustada võivate huvide puudumise või olemasolu kohta.

Artikkel 4

Töökord

1. Õigus-, vabadus- ja turvalisusküsimuste peadirektoraadi peadirektor nimetab ametisse rühma esimehe.

Rühm esitab oma arvamused ja aruanded komisjonile. Selliste aruannete ja arvamuste sisu ei ole komisjonile ega teistele ELi institutsioonidele siduv. Komisjon võib määrata arvamuse või aruande esitamise tähtaja.

Kui rühm võtab arvamuse või aruande vastu ühehäälselt, teeb ta ühisotsuse ja lisab selle protokollile. Kui rühm ei jõua arvamuse või aruande suhtes üksmeelele, teavitab ta komisjoni eriarvamustest.

2. Kokkuleppel komisjoniga võib luua alamrühmi, kes tegelevad eriküsimuste lahendamisega rühma antud volituste alusel. Sellised alamrühmad saadetakse laiali kohe, kui nende eesmärgid on täidetud. Rühm peab alamrühmade koostatud aruanded heaks kiitma ja kui ta ei jõua ses osas üksmeelele, siis kohaldatakse eelmise lõike sätteid.

3. Komisjoni esindaja võib juhul, kui see on kasulik ja/või vajalik, kutsuda rühma või alamrühma aruteludes osalema teisi asjatundjaid või vaatlejaid, kes on pädevad päevakorras olevates küsimustes.

4. Rühma ja alamrühma aruteludes osalemisel saadud teavet tuleb käsitleda konfidentsiaalsena ja seda võib avaldada vaid siis, kui komisjon on seda selgelt lubanud. Pärast volituse lõppemist jääb iga rühma või alamrühma liige seotuks konfidentsiaalsusnõudega.

5. Rühm ja selle alamrühmad kohtuvad üldjuhul komisjoni tööruumides vastavalt komisjoni kehtestatud korrale ja ajakavale. Komisjon tagab sekretariaaditeenused. Komisjoni ametnikud, kes tunnevad menetluse vastu huvi, võivad koosolekutel osaleda.

6. Rühm kinnitab oma töökorra vastavalt komisjoni heaks kiidetud töökorra standardeeskirjadele.

7. Komisjon võib Internetis avaldada asjaomase dokumendi algkeeles töörühma järeldusi, kokkuvõtteid (või osa nendest) või töödokumente, mis ei ole konfidentsiaalsed. Rühma esitatud dokumentide suhtes kohaldatakse Euroopa Parlamendi ja nõukogu määrust (EÜ) nr 1049/2001. (3)

Artikkel 5

Koosolekutega seotud kulud

Komisjon hüvitab liikmetele, teistele asjatundjatele ja vaatlejatele rühma tegevusega seotud reisi- ja vajaduse korral elamiskulud vastavalt komisjoni välisekspertide kulude hüvitamise korrale.

Liikmeid või teisi asjatundjaid ja vaatlejaid, kelle teadmisi võidakse aeg-ajalt kasutada, ei tasustata rühma tööga seotud tegevuste ja ülesannete täitmise eest.

Artikkel 6

Jõustumine

Käesolev otsus jõustub Euroopa Liidu Teatajas avaldamise päeval. Seda kohaldatakse 19. märtsini 2007. Võimaliku pikendamise kohta teeb komisjon otsuse enne nimetatud kuupäeva.

Brüssel, 19. aprill 2006 Komisjoni nimel asepresident Franco FRATTINI

(1) KOM(2004) 698 (lõplik), 20.10.2004.

(2) KOM(2005) 313 (lõplik), 21.9.2005.

(3) EÜT L 145, 31.5.2001, lk 43.